Maatietopalvelu

Kyselyvastaus

**Asiakirjan tunnus:** KT943

**Päivämäärä**: 11.2.2025

**Julkisuus:** Julkinen

**Kolumbia / Los del Hueco**

**Colombia / Los del Hueco**

Kysymykset

1. Tiivis kuvaus Los del Hueco -rikollisryhmästä.

Questions

1. A brief description of the Los Del Hueco criminal group.

1. Tiivis kuvaus Los del Hueco -rikollisryhmästä.

Saatavilla olevista lähteistä löytyy vain rajallisesti tietoa Los del Hueco -rikollisryhmästä. Nueva Crónica Quindío -median mukaan Los del Hueco on ns. järjestäytynyt rikollisryhmä eli *grupo delictivo organizado* (GDO).[[1]](#footnote-1) Kolumbian rikollisjärjestöjä koskevia rikostutkintoja ja syytteeseenpanoja käsittelevässä laissa (*Ley 1908 de 2018*) erotellaan järjestäytyneet rikollisryhmät *järjestäytyneistä aseellisista ryhmistä* (GAO / *grupos armados organizados*). Laissa hyödynnetään YK:n huumeiden ja rikollisuuden torjunnasta vastaavan toimiston (UNODC / *United Nations Office on Drugs and Crime*) määritelmää[[2]](#footnote-2) järjestäytyneistä rikollisryhmistä.[[3]](#footnote-3) Kolumbian korkein oikeus on todennut, että järjestäytyneille *aseellisille* ryhmille on tavanomaista nimenomaan aseellisen väkivallan harjoittaminen sekä valtion joukkoja että siviilejä vastaan. Ne hyödyntävät toiminnassaan tavallisesti armeijalle kuuluvia aseita, kuten konekiväärejä ja kranaatteja. Järjestäytyneet rikollisryhmät (GDO) sen sijaan keskittyvät erityisesti taloudelliseen hyötymiseen rikollisella toiminnalla (joskin myös niiden toimintatapoihin kuuluu väkivallan käyttö). Ko. ryhmillä ei välttämättä ole hierarkkista, komentoketjun kaltaista rakennetta, mutta niillä voi olla erilaisia alueellisia alarakenteita, ja ne saattavat koordinoida toimintaansa muiden rikollisryhmien kanssa. GDO:t keskittyvät korkeimman oikeuden mukaan etenkin kaupunkialueilla tapahtuvaan laaja-alaiseen rikolliseen toimintaan.[[4]](#footnote-4) Bogotán Nueva Granadan puolustuskorkeakoulussa tehdyssä maisterintutkielmassa todetaan, että ”GDO-ryhmillä” ei ole samanlaisia poliittisia motiiveja tai samanlaista kapasiteettia aiheuttaa aseellisia konflikteja kuin ns. ”GAO-ryhmillä”.[[5]](#footnote-5)

Sekä Infobae- että Swissinfo -uutissivustoilla syksyllä 2024 julkaistujen uutisten perusteella Los del Hueco toimii rikollisryhmä AGC:n (*Gaitanist Self-Defence Forces of Colombia* / esp. *Autodefensas Gaitanistas de Colombia[[6]](#footnote-6)*) alaisuudessa tai liittolaisena.[[7]](#footnote-7) Crisis Group -järjestön mukaan AGC on tällä hetkellä Kolumbian suurin huumekauppaa harjoittava ryhmä arviolta 9 000 jäsenellä. Jäsenmäärän on arvioitu kasvavan jopa 20 % puolen vuoden välein.[[8]](#footnote-8) AGC:n rakenne on hierarkkinen ja pirstaloitunut, eli se on jakautunut alueellisiin alaryhmiin, jotka kuitenkin toimivat suhteellisen itsenäisesti. Lisäksi sen paikalliset alaryhmät ovat ajoittain laajentaneet toimintaansa myös sellaisille rikollisuuden aloille, joissa AGC ei itse tyypillisesti toimi. Näihin lukeutuu mm. paikallinen, katutason ”mikrohuumekauppa” (ns. *micro-trafficking*, ks. seuraava kappale).[[9]](#footnote-9) AGC:n alaryhmät voivat myös jakautua edelleen pienempiin, paikallisiin jengeihin, joiden jäseniä AGC käyttää tarpeensa mukaan esimerkiksi palkkamurhaajina. Pienille jengeille suurempaan ryhmään kuuluminen taas tarjoaa mm. tärkeitä liittolaisuuksia.[[10]](#footnote-10)

Saatavilla olevien lähteiden perusteella Los del Hueco on syyllistynyt etenkin huumekauppaan ja henkirikoksiin.[[11]](#footnote-11) Lokakuussa 2024 Kolumbian kansallinen poliisi tiedotti hajottaneensa Los del Huecon Acacíasin kunnassa, Metan departementissa. Ryhmä oli vastuussa 80 %:ista kaikesta paikallisesta huumekaupasta (ts. *micro-trafficking*) Acacíasissa ja oli yksi kunnan suurimmista rikollisryhmistä. Se kauppasi huumeita mm. Whatsappin, Facebookin ja Telegramin välityksellä sekä kaupungin yöelämäalueella. Lisäksi se pyöritti huumeiden kotiinkuljetuspalvelua. Ryhmän johtajaksi on nimetty alias ”Mexicanito”, joka on toisen rikollisryhmän, *Puntilleros del Bloque Metan*[[12]](#footnote-12), ex-johtajan poika. ”Mexicanitoa” on epäilty erilaisista rikoksista jo 18 kertaa aiemminkin. Poliisi otti kiinni myös toisen merkittävän henkilön, alias ”Chamiton”, joka on etsintäkuulutettu Venezuelassa ja on niin ikään ollut aiemminkin epäiltynä rikoksista sekä Venezuelassa että Metan departementissa.[[13]](#footnote-13) Infobae -uutismedian mukaan poliisi otti Acacíasissa kiinni yhteensä 11 Los del Hueco -ryhmän jäsentä.[[14]](#footnote-14)

Kesäkuussa 2024 uutisoitiin, että neljä Los del Hueco -ryhmän jäsentä tuomittiin Calin kaupungissa (Valle del Caucan departementissa) 4–6 vuoden vankeustuomioihin. Rikosnimikkeinä olivat huumausaineiden valmistus ja salakuljetus, aseiden salakuljetus, alaikäisten rekrytointi sekä murhan yritys.[[15]](#footnote-15) Diario Occidente -media uutisoi marraskuussa 2023, että poliisi oli ottanut kiinni Los del Hueco -ryhmän jäseniä Calin Comuna 6:n alueella. Pidätettyjen joukossa oli mm. nelihenkinen perhe, joka oli ylläpitänyt väkivallan uhkaa omalla asuinalueellaan, sekä nimeltä mainitsematon 47-vuotias nainen, jonka roolia ryhmän toiminnassa kuvaillaan merkittäväksi. Epäiltyjen rikosnimikkeisiin lukeutui törkeä murha, murhanyritys, ryöstö, kiristys, tahdonvastainen katoaminen, alaikäisten rekrytointi ja aseiden salakuljetus. Ryhmä oli esimerkiksi kiristänyt ainakin kolmea paikallista perhettä, jotka olivat kadonneet kieltäydyttyään maksamasta kiristysrahoja.[[16]](#footnote-16) Vuonna 2019 poliisi otti kiinni Valle del Caucan departementissa sijaitsevassa Caicedonian kunnassa 15 Los del Hueco -ryhmän jäsentä, joita epäiltiin mm. paikallisen huumekaupan pyörittämisestä ja ryöstöistä. Caicedonian alueella toimivan ryhmän johtajaksi nimettiin alias ”Aldemar o el Viejo[[17]](#footnote-17)”, joka otettiin myös kiinni.[[18]](#footnote-18)

Lokakuussa 2022 Quindíon departementin poliisi otti kiinni 19 rikollisryhmien jäsentä huumekaupasta ja murhista epäiltynä. Heistä 17 kuului Los del Hueco -rikollisryhmään ja kaksi Los del Flaco -rikollisryhmään. Poliisi hajotti sekä Quindíon departementissa toimivan Los del Hueco -ryhmittymän että 11 muuta alueella toimivaa rikollisryhmää.[[19]](#footnote-19) Syyskuussa 2022 Nueva Crónica Quindío -media kertoi, että Los del Hueco oli harjoittanut huumekauppaa Quindíossa ja siellä sijaitsevassa Armenian kaupungissa vuosien ajan. Ryhmän koon kerrottiin tuolloin olevan yli 20 henkilöä[[20]](#footnote-20). Ryhmä oli vastuussa ainakin 18 murhasta, kahdesta murhayrityksestä, kannabiksen ja kokaiinin myynnistä sekä alaikäisten värväämisestä rikoksiin.[[21]](#footnote-21)

Joissakin lähteissä puhutaan myös rikollisryhmästä nimeltä ”El Hueco”. On mahdollista, että kyseessä on vaihtoehtoinen kirjoitusmuoto samasta ryhmästä[[22]](#footnote-22). Infobae -uutismedia on kertonut 17.3.2022 julkaisemassaan artikkelissa, että ”El Hueco” -niminen rikollisryhmä on syyllistynyt jo edellä mainitulla Calin Comuna 6:n alueella mm. paikalliseen huumekauppaan, varkauksiin ja murhiin. Ryhmä oli esimerkiksi kiristänyt rahtia kuljettaneita ajoneuvoja ja kaupannut huumeita koulujen läheisyydessä. Artikkelin mukaan poliisi oli ottanut kiinni yli 21 vuotta alueella toimineen merkittävän rikollisjohtajan alias ”Monkey Chingan” (esp. *”Mono Chinga”*). Kyseisen henkilön epäiltiin johtaneen El Huecoa Calin alueella.[[23]](#footnote-23)

Marraskuussa 2018 poliisi tiedotti hajottaneensa ”El Huecon” rikollisryhmän Córdoban departementissa.[[24]](#footnote-24) Lisäksi saman niminen ryhmä on vuosina 2015 ja 2017 julkaistujen media-artikkeleiden perusteella toiminut myös Medellínissä ja muualla Antioquian departementissa.[[25]](#footnote-25)

Calissa sijaitsevassa Vallen yliopistossa on julkaistu vuonna 2018 tutkimus nuorisojengeistä. Yhteensä tutkimuksessa tarkasteltiin 80 nuorisojengiä, joista 71 toimi Calin Comuna 13:n alueella. Tutkimuksessa on taulukko paikallisten jengien välisistä liittolaisuuksista ja vihollisuuksista, ja taulukossa esiintyy myös ”El Hueco” -niminen ryhmä. Taulukko perustuu paikallisen poliisin antamiin tietoihin. Kyseistä ryhmää ei kuitenkaan muuten mainita tai käsitellä tutkimuksessa.[[26]](#footnote-26)

Lähteet

Cambio Colombia 10.12.2024. *Se le cayó el negocio del microtráfico al Clan del Golfo en el Cesar.* <https://cambiocolombia.com/conflicto-armado-en-colombia/se-le-cayo-el-negocio-del-microtrafico-al-clan-del-golfo-en-el-cesar> (käyty 3.2.2025).

Caracol Radio 1.10.2022. *Desarticulada la banda ‘Los del Hueco’ en Quindío, dedicada a homicidios y tráfico.* <https://caracol.com.co/2022/10/01/desarticulada-la-banda-los-del-hueco-en-quindio-dedicada-a-homicidios-y-trafico/> (käyty 29.1.2025).

Cardona Valencia, Catalina María 2017. *Marco Jurídico para la Persecución y Combate de los Grupos Armados Organizados en Colombia* [maisterintutkielma]. Universidad Militar Nueva Granada. <https://repository.unimilitar.edu.co/server/api/core/bitstreams/4973f05b-eb89-4805-93bf-d1a9c8772396/content> (käyty 3.2.2025).

Diario Occidente 21.11.2023. *Desarticulan la banda ‘Los del Hueco’ que tenía aterrorizados a los caleños.* <https://occidente.co/cali/desarticulan-la-banda-los-del-hueco-que-tenia-aterrorizados-a-los-calenos/> (käyty 29.1.2025).

Infobae

11.11.2024. *Detienen a 11 personas que pertenecían a una organización colombiana de tráfico de drogas*. <https://www.infobae.com/america/agencias/2024/10/29/detienen-a-11-personas-que-pertenecian-a-una-organizacion-colombiana-de-trafico-de-drogas/> (käyty 11.2.2025).

17.3.2022. *'Monkey chinga' falls, criminal with more than 21 years of experience in the capital of Vallecaucana.* <https://www.infobae.com/en/2022/03/17/monkey-chinga-falls-criminal-with-more-than-21-years-of-experience-in-the-capital-of-vallecaucana/> (käyty 29.1.2025).

InSight Crime

5.12.2023. *Gaitanistas – Gulf Clan.* <https://insightcrime.org/colombia-organized-crime-news/urabenos-profile/> (käyty 30.1.2025).

14.3.2018 [päivämäärä epäselvä: artikkelissa kerrotaan vuoden 2021 tapahtumista]. *Los Puntilleros.* <https://insightcrime.org/es/noticias-crimen-organizado-colombia/los-puntilleros-2/> (käyty 30.1.2025).

InSight Crime / Garcia, Sara 1.11.2021. *The Gaitanistas After Otoniel – What Becomes of Colombia’s Largest Criminal Threat?.* <https://insightcrime.org/news/urabenos-after-otoniel-what-becomes-colombia-largest-criminal-threat/> (käyty 30.1.2025).

International Crisis Group 19.3.2024. *The Unsolved Crime in “Total Peace”: Dealing with Colombia’s Gaitanistas.* <https://www.crisisgroup.org/latin-america-caribbean/andes/colombia/105-unsolved-crime-total-peace-dealing-colombias-gaitanistas> (käyty 31.1.2025).

Nueva Crónica Quindío 27.9.2022. *Desarticularon a ‘Los del Hueco’ responsables de por lo menos 18 homicidios en el Quindío.* <https://www.cronicadelquindio.com/noticias/judicial/desarticularon-a-los-del-hueco-responsables-de-por-lo-menos-18-homicidios-en-el-quindio> (käyty 29.1.2025).

El Nuevo Siglo 1.5.2015. *Caen 34 de La Banda del Hueco en Antioquia.* <https://www.elnuevosiglo.com.co/caen-34-de-la-banda-del-hueco-en-antioquia> (käyty 29.1.2025).

Policía Nacional de Colombia

26.10.2024. *La Policía Nacional desarticuló el grupo delincuencial "Los del Hueco" por tráfico de estupefacientes en Acacías.* <https://www.policia.gov.co/noticia/policia-nacional-desarticulo-grupo-delincuencial-los-del-hueco-por-trafico-estupefacientes> (käyty 29.1.2025).

6.7.2019. *Desarticulamos el grupo delincuencial “los del hueco”.*

[https://www.policia.gov.co/noticia/desarticulamos-grupo-delincuencial-los-del-hueco (käyty 29.1.2025).](https://www.policia.gov.co/noticia/desarticulamos-grupo-delincuencial-los-del-hueco 15)

6.11.2018. *Desarticulamos banda delincuencial ‘el hueco’ en Córdoba.* <https://www.policia.gov.co/noticia/desarticulamos-banda-delincuencial-hueco-en-cordoba> (käyty 29.1.2025).

República de Colombia 9.7.2018. *Ley 1908 de 2018. Por Medio De La Cual Se Fortalecen La Investigacion Y Judicializacion De Organizaciones Criminales, Se Adoptan Medidas Para Su Sujecion A La Justicia Y Se Dictan Otras Disposiciones.* <https://www.funcionpublica.gov.co/eva/gestornormativo/norma.php?i=87301#12> (käyty 29.1.2025).

República de Colombia / Corte Suprema de Justicia 1.11.2023. *ORGANIZACIÓN CRIMINAL - Ley 1908 de 2018: Grupo de Delincuencia Común, Grupo Armado Organizado (GAO), Grupo Delictivo Organizado (GDO), diferencias.* <https://cortesuprema.gov.co/organizacion-criminal-ley-1908-de-2018-grupo-de-delincuencia-comun-grupo-armado-organizado-gao-grupo-delictivo-organizado-gdo-diferencias/> (käyty 29.1.2025).

Swissinfo 29.10.2024. *Detienen a 11 personas que pertenecían a una organización colombiana de tráfico de drogas.* <https://www.swissinfo.ch/spa/detienen-a-11-personas-que-pertenec%C3%ADan-a-una-organizaci%C3%B3n-colombiana-de-tr%C3%A1fico-de-drogas/87877585> (käyty 29.1.2025).

El Tiempo 4.4.2017. *Investigan si policías recibieron 5 millones para liberar a criminal.* <https://www.eltiempo.com/colombia/medellin/investigan-a-policias-por-dejar-en-libertad-a-delincuente-74856> (käyty 29.1.2025).

El Universal 27.6.2024. *Condenan a 4 integrantes de ‘Los del Hueco’ por venta de estupefacientes.* <https://www.eluniversal.com.co/sucesos/2024/06/27/condenan-a-4-integrantes-de-los-del-hueco-por-venta-de-estupefacientes/> (käyty 29.1.2025).

UNODC (United Nations Office on Drugs and Crime) 2004. *United Nations Convention Against Transnational Organized Crime and the Protocols Thereto.* <https://www.unodc.org/documents/treaties/UNTOC/Publications/TOC%20Convention/TOCebook-e.pdf> (käyty 29.1.2025).

Yaccelga, Angie Fernanda & Castillo-Valencia, María 2018. “Violent interactions among neighbouring juvenile gangs”. *Journal of Gang Research,* vol. 26, no. 2, s. 1–28. Saatavilla: <https://www.researchgate.net/publication/332250125_Violent_interactions_among_neighbouring_juvenile_gangs> (käyty 30.1.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Nueva Crónica Quindío 27.9.2022. [↑](#footnote-ref-1)
2. UNODC (2004, kohta “Annex I”) määrittelee järjestäytyneen rikollisryhmän seuraavasti: *“Organized criminal group” shall mean a structured group of three or more persons, existing for a period of time and acting in concert with the aim of committing one or more serious crimes or offences established in accordance with this Convention, in order to obtain, directly or indirectly, a financial or other material benefit.”* [↑](#footnote-ref-2)
3. República de Colombia 9.7.2018, § 2. [↑](#footnote-ref-3)
4. República de Colombia / Corte Suprema de Justicia 1.11.2023, s. 14–15. [↑](#footnote-ref-4)
5. Cardona Valencia 2017, s. 29. [↑](#footnote-ref-5)
6. AGC tunnetaan myös mm. nimityksillä *Gulf Clan* / esp. *Clan del Golfo* tai nykyään EGC eli *Ejército Gaitanista de Colombia*. [↑](#footnote-ref-6)
7. Infobae 11.11.2024; Swissinfo 29.10.2024. Medialähteistä löytyy tietoa myös muista pienistä rikollisryhmistä tai jengeistä, joita AGC on käyttänyt nimenomaan katutason huumekauppaan ja palkkamurhiin (ts. toimintaan, jota myös Los del Hueco tässä vastauksessa esiteltyjen lähteiden perusteella harjoittaa). Ks. esim. Cambio Colombia 10.12.2024. [↑](#footnote-ref-7)
8. International Crisis Group 19.3.2024. [↑](#footnote-ref-8)
9. InSight Crime 5.12.2023. [↑](#footnote-ref-9)
10. InSight Crime / Garcia 1.11.2021. [↑](#footnote-ref-10)
11. Caracol Radio 1.10.2022; Diario Occidente 21.11.2023; Nueva Crónica Quindío 27.9.2022; Policía Nacional de Colombia 26.10.2024; Swissinfo 29.10.2024. [↑](#footnote-ref-11)
12. Los Puntilleros on järjestäytynyt aseellinen ryhmä (GAO), jonka oletetaan syntyneen Ejército Revolucionario Popular Antisubversivo de Colombia -rikollisryhmän (ERPAC) demobilisoitumisen jälkeen vuonna 2011. Óscar Mauricio Pachón Rozon, alias ”Puntillan”, komennossa Los Puntillerosin uskotaan hallinneen strategisia pisteitä Kolumbian itäisten tasankojen tärkeimmällä huumekauppareitillä, joka ulottuu Metan departementista Venezuelan rajalle. ”Puntilla” joutui vuodeksi vankilaan vuosina 2016–2017, minkä jälkeen ryhmän vaikutusvallan arvioidaan vähentyneen, joskin sillä on ollut edelleen alueellisesti merkittävä rooli huumekaupassa. Vuonna 2020 ryhmän uskotaan koostuneen noin 75 henkilöstä ja sen johtajan uskotaan olleen Luis Antonio Rincón Herrera, alias “Quemarrancho”. Myös Rincón Herrera otettiin kiinni vuonna 2021. Ks. InSight Crime 14.3.2018 [päivämäärä epäselvä: artikkelissa puhutaan vuoden 2021 tapahtumista]. [↑](#footnote-ref-12)
13. Policía Nacional de Colombia 26.10.2024. [↑](#footnote-ref-13)
14. Infobae 11.11.2024. [↑](#footnote-ref-14)
15. El Universal 27.6.2024. [↑](#footnote-ref-15)
16. Diario Occidente 21.11.2023. [↑](#footnote-ref-16)
17. Nimi on kirjoitettu muodossa ”Aldemar o el Viejo” (lainausmerkit nimen ympärillä), mutta nimi kääntyy suomeksi ”Aldemar tai el Viejo”, joten on mahdollista, että kyse on virheellisestä kirjoitusasusta ja johtajan peitenimi on joko Aldemar *tai* El Viejo. [↑](#footnote-ref-17)
18. Policía Nacional de Colombia 6.7.2019. [↑](#footnote-ref-18)
19. Caracol Radio 1.10.2022. [↑](#footnote-ref-19)
20. Luku viittaa luultavasti vain Quindíon alueella toimivien jäsenten määrään, mutta tätä ei selvennetä lähteessä. [↑](#footnote-ref-20)
21. Nueva Crónica Quindío 27.9.2022. [↑](#footnote-ref-21)
22. ”Los del Hueco” voidaan kääntää suomeksi esim. ”he, jotka ovat kuilun välissä” (”*those in the hollow”* tai *”those from the hollow”*). *”El hueco”* taas tarkoittaa lyhyesti ”kuilua”. Kolumbiassa on yleistä, että samasta rikollisryhmästä voidaan käyttää useita eri nimiä tai kirjoitusasuja, kuten mm. tässä vastauksessa mainitun AGC:n tapauksessa. [↑](#footnote-ref-22)
23. Infobae 17.3.2022. [↑](#footnote-ref-23)
24. Policía Nacional de Colombia 6.11.2018. [↑](#footnote-ref-24)
25. El Nuevo Siglo 1.5.2015; El Tiempo 4.4.2017. [↑](#footnote-ref-25)
26. Yaccelga & Castillo-Valencia 2018, s. 17–18 & 21. [↑](#footnote-ref-26)